Okresná prokuratúra Piešťany 
Vážska 28, 921 01 Piešťany

Sp. zn. : 2 Pv 1093/08/2204	Piešťany, 4.9.2012
EEČ : 2-18-70-2012

U Z N E S E N I E

Trestná vec:	obvinený XXXXX 
Trestný čin:	týranie blízkej osoby a zverenej osoby podľa § 215 odsek 1 písmeno a, písmeno b, písmeno e, odsek 2 písmeno a, písmeno d Trestného zákona číslo 140/1961 Zbierky zákonov v znení zákona číslo 553/2002 Zbierky zákonov, pre trestný čin násilia proti skupine obyvateľov a proti jednotlivcovi podľa § 197a ods. 1, ods. 2 Trestného zákona účinného do 31.12.2005 a pre prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona

Rozhodol: 	prokurátor Okresnej prokuratúry Piešťany
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
1/	pre trestný čin týrania blízkej osoby a zverenej osoby podľa § 215 ods. 1 písm. a), písm. b), písm. e), ods. 2 písm. a), písm. d) Trestného zákona účinného od 31.12.2005, na tom skutkovom základe, že

od mesiaca február 2003 až do dňa 24.03.2005 v meste XXXXX na ulici XXXXX v priestoroch rodinného domu č. 7 neustále fyzicky napádal a ponižoval, niekedy aj bezdôvodne najmä pod vplyvom alkoholu, svojho otca XXXXX, nar. XXXXX, dňa 24.03.2005 takým spôsobom, že ho viackrát päsťami udieral do oblasti hlavy ako aj iných častí tela, vyhrážal sa mu zabitím, ohrozoval ho nožom, škrtil ho, kopal ho, opakovane mu vulgárne nadával niekoľkokrát za deň, obmedzoval mu voľný pohyb po dome, bránil mu vo vykonávaní základných ľudských potrieb ako je osobná hygiena a príprava jedla s tým, že zobral kľúče od toalety a kúpeľne a demontoval kľučky od dverí toalety a kúpeľne, aby mu znemožnil prístup na tieto zariadenia, v dôsledku čoho vykonával osobnú potrebu vo svojej izbe do vedra, ďalej vypínal mu plyn, aby si nemohol zohriať jedlo na sporáku, taktiež vyberal ističe, aby znemožnil používať elektrinu vo svojej izbe, a to aj napriek tomu, že bol zaviazaný prostredníctvom darovacej zmluvy zo dňa 04.03.1996, rešpektovať v nej zakotvené časovo neobmedzené a bezodplatné vecné bremeno, ktorému zodpovedá právo doživotného bývania a užívania podielu darovanej nehnuteľnosti, čím uvedeným konaním spôsoboval XXXXX nielen rôzne ľahké zranenia, pre ktoré nevyhľadali lekársku pomoc, ale najmä psychické utrpenie ako pocity strachu, stresu a bezmocnosti, ktoré pre jeho značnú hrubosť, krutosť, bezohľadnosť a ponižovanie pociťovali ako ťažké príkorie, naviac dňa 22.05.2003 v čase o 13.00 hod. v priestoroch tohto domu po predchádzajúcom nedorozumení a hádke, fyzicky napadol svojho otca XXXXX , tým spôsobom, že ho najmenej dvakrát udrel rúčkou od metly po ľavej časti tela a ľavej ruke, čím mu spôsobil zranenia ako tržnú ranu na chrbte ľavej ruky a pomliaždeninu a odierku ľavého predlaktia, ktoré si vyžiadali ošetrenie a liečenie s celkovou dobou liečenia 19 dní, 

2/	pre trestný čin násilia proti skupine obyvateľov a proti jednotlivcovi podľa  § 197a ods. 1, ods. 2 Trestného zákona účinného do 31.12.2005, na tom skutkovom základe, že

	dňa 30.05.2005 v čase o 14.00 hod., dňa 31.05.2005 v čase o 10.00 hod. a dňa 01.06.2005 v čase o 14.00 hod. v meste XXXXX na ulici XXXXX v priestoroch rodinného domu č. 7, sa slovne vyhrážal zabitím svojmu bratovi XXXXX, nar. XXXXX, tým spôsobom, že to u neho vzbudilo dôvodnú obavu o svoj život a zdravie, 
  
3/	pre prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona, vedenom na Odbore kriminálnej polície, Okresného riaditeľstva PZ v Trnave pod ČVS: ORP1234/OVK-PN-2004, na tom skutkovom základe, že

            v období odo dňa 01.01.2005 až doposiaľ si ako otec XXXXX,  nar. XXXXX, XXXXX, nar. XXXXX a XXXXX XXXXX, nar. XXXXX,  v meste XXXXX a ani na iných miestach riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Okresného súdu XXXXX, sp.zn. 4C/112/01 zo dňa 16.10.2001, právoplatným dňa 19.11.2001, v sume 33,19 € mesačne na XXXXX, v sume 23,24 € mesačne na XXXXX  a v sume 16,60 € mesačne na XXXXX, ktoré je povinný platiť vždy do 15.dňa v mesiaci vopred k rukám matky XXXXX, hoci vedel o existencii svojej vyživovacej povinnosti a túto povinnosť si riadne neplnil, pričom jeho majetkové pomery mu umožňovali uhrádzať výživné na svoje deti, naviac odo dňa 25.04.1983 až doposiaľ je poberateľom invalidného dôchodku, čím za obdobie odo dňa 01.01.2005 až doposiaľ (vrátane mesiaca august 2012) dlhuje XXXXX na výživnom sumu vo výške 1.712,21 €, 
lebo je trestné stíhanie neprípustné podľa § 9 odsek 1 písmeno d
Odôvodnenie:
Poverený príslušník Obvodného oddelenia PZ XXXXX, Okresného riaditeľstva PZ v Trnave, uznesením ČVS: ORP-404/PN-2003 zo dňa 11.11.2003 podľa § 163 ods. 1 Trestného poriadku vzniesol obvinenie XXXXX, pre prečin trestný čin ublíženia na zdraví podľa § 221 ods. 1 Trestného zákona účinného do 31.12.2005, na tom skutkovom základe ako je uvedené vo výrokovej časti predmetného uznesenia.

Vyšetrovateľ Odboru kriminálnej polície, Okresného riaditeľstva PZ v Trnave, uznesením ČVS: ORP-1234/UJKP-OVK-2004 zo dňa 23.11.2004 podľa § 163 ods. 1 Trestného poriadku vzniesol obvinenie XXXXX, pre trestný čin týrania blízkej osoby a zverenej osoby podľa § 215 ods. 1 písm. a), písm. b), písm. e), ods. 2 písm. a), písm. d) Trestného zákona účinného od 31.12.2005, na tom skutkovom základe ako je uvedené vo výrokovej časti predmetného uznesenia. 

Poverený príslušník Oddelenia skráteného vyšetrovania XXXXX, Okresného riaditeľstva PZ v Trnave, uznesením ČVS: ORP-2157/5-OSV-TT-2005 zo dňa 14.09.2005 podľa § 163 ods. 1 Trestného poriadku vzniesol obvinenie XXXXX, pre trestný čin násilia proti skupine obyvateľov a proti jednotlivcovi podľa § 197a ods. 1, ods. 2 Trestného zákona účinného do 31.12.2005, na tom skutkovom základe ako je uvedené vo výrokovej časti predmetného uznesenia.

Poverený príslušník Oddelenia skráteného vyšetrovania XXXXX, Okresného riaditeľstva PZ v Trnave, uznesením ČVS: ORP-1711/5-OSV-TT-2005 zo dňa 12.10.2005 podľa § 163 ods. 1 Trestného poriadku vzniesol obvinenie XXXXX, pre trestný čin zanedbania povinnej výživy podľa § 213 ods. 1 Trestného zákona účinného do 31.12.2005, na tom skutkovom základe ako je uvedené vo výrokovej časti predmetného uznesenia.

Vyšetrovateľ Odboru kriminálnej polície, Okresného riaditeľstva PZ v Trnave, uznesením ČVS: ORP-1234/UJKP-OVK-2004 zo dňa 27.04.2007 podľa § 199 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX, pre prečin zanedbania povinnej výživy podľa § 207 ods. 1m ods. 3 písm. b) Trestného zákona, na tom skutkovom základe ako je uvedené vo výrokovej časti predmetného uznesenia. 

Trestného činu týrania blízkej osoby a zverenej osoby podľa § 215 ods. 1 písm. a), písm. b), písm. e), ods. 2 písm. a), písm. d) Trestného zákona účinného od 31.12.2005 sa dopustí ten, kto týra blízku osobu alebo osobu, ktorá je v jeho starostlivosti alebo výchove, spôsobujúc jej fyzické utrpenie alebo psychické utrpenie najmä bitím, kopaním, údermi, spôsobovaním rán a popálenín rôzneho druhu, ponižovaním, pohŕdavým zaobchádzaním, neustálym sledovaním, vyhrážaním, vyvolávaním strachu alebo stresu, násilnou izoláciou, citovým vydieraním alebo iným správaním, ktoré ohrozuje jej fyzické alebo psychické zdravie, alebo obmedzuje jej bezpečnosť, bezdôvodným odopieraním stravy, oddychu alebo spánku, alebo odopieraním nevyhnutnej osobnej starostlivosti, ošatenia, hygieny, zdravotnej starostlivosti, bývania, výchovy alebo vzdelávania, neodôvodneným obmedzovaním v prístupe k majetku, ktorý má právo užívať, a  ak poruší činom uvedeným v odseku 1 osobitnú povinnosť, ktorá mu vyplýva z jeho zamestnania, povolania, postavenia alebo funkcie, alebo povinnosť, na ktorej plnenie sa osobitne zaviazal, a ak pokračuje v páchaní takého činu po dlhší čas.

Trestného činu násilia proti skupine obyvateľov a proti jednotlivcovi podľa § 197a ods. 1, ods. 2 Trestného zákona účinného do 31.12.2005 sa dopustí ten, kto sa inému vyhráža usmrtením, ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu, ak spácha čin uvedený v odseku 1 na blízkej osobe alebo osobe, ktorá je v jeho starostlivosti alebo výchove.

Prečinu zanedbania povinnej výživy podľa § 207 ods. 1, ods. 3 písm. b) Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, a taký čin spácha závažnejším spôsobom konania.

	Po skončení vyšetrovania bol obvinený XXXXX dozorujúcim prokurátorom tunajšej prokuratúry upozornený na zmenu právnej kvalifikácie skutkov s poukazom na § 234 ods. 2 Trestného poriadku, pričom skutok (obdobie od 01.02.2003 do 23.11.2004), pre ktorý mu bolo vznesené obvinenie uznesením vyšetrovateľa Úradu justičnej a kriminálnej polície, Okresného riaditeľstva PZ v Trnave ČVS: ORP-1234/UJKP-OVK-PN-2004 zo dňa 23.11.2004, a skutok zo dňa 22.05.2003 v čase o 13.00 hod., pre ktorý mu bolo vznesené obvinenie uznesením povereného príslušníka Obvodného oddelenia PZ Piešťany, Okresného riaditeľstva PZ v Trnave ČVS: ORP-404/PN-2003 zo dňa 11.11.2003, budú v ďalšom priebehu trestného konania posudzované ako jeden trestný čin, a to trestný čin týrania blízkej osoby a zverenej osoby podľa § 215 ods. 1 písm. a), písm. b), písm. e), ods. 2 písm. a), písm. d) Trestného zákona účinného od 31.12.2005; a taktiež skutok (obdobie od 01.01.2005 do 30.06.2005), pre ktorý mu bolo vznesené obvinenie uznesením povereného príslušníka Odboru skráteného vyšetrovania, Úradu justičnej a kriminálnej polície, Okresného riaditeľstva PZ v Trnave ČVS: ORP-1711/5-OSV-TT-2005 zo dňa 12.10.2005, a skutok (obdobie od 01.07.2005 až doposiaľ), pre ktorý mu bolo vznesené obvinenie uznesením vyšetrovateľa Úradu justičnej a kriminálnej polície, Okresného riaditeľstva PZ v Trnave ČVS: ORP-1234/UJKP-OVK-2004 zo dňa 27.04.2007, budú v ďalšom priebehu trestného konania posudzované ako jeden trestný čin, a to prečin zanedbania povinnej výživy podľa § 207 ods. 1, ods. 3 písm. b) Trestného zákona s poukazom na § 138 písm. b) Trestného zákona.

	Dňa 27.08.2012 bolo tunajšej prokuratúre vyšetrovateľom PZ oznámené, že obvinený XXXXX dňa 16.08.2012 zomrel v meste Trebišov. K uvedenej správe ako prílohu zaslal kópiu úmrtného listu XXXXX.

V zmysle úmrtného listu vedeného v knihe úmrtí Matričného úradu Trebišov, zväzok 31, ročník 2012, strana 166, por. č. 345, XXXXX, nar. XXXXX v Piešťanoch zomrel dňa 16.08.2012 v meste Trebišov.
          
Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
 
Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.   

Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Mikuláš
prokurátor